G'n beurtkrag nie noodwendig goeie nuus | Maroela Media
Suid-Afrikaners het die afgelope week geen beurtkrag beleef nie en die opvatting bestaan dat die maatreëls wat die verspreiding van Covid-19 moet verhoed, ook gesorg het vir minder druk op die kragnetwerk.
Chris Yelland, energie-ontleder en besturende direkteur van EE Business Intelligence (Pty) Ltd, sê 'n afname in die gebruik van elektrisiteit kán minder beurtkrag voortbring, maar Suid-Afrikaners moet allermins gelukkig wees hieroor.
"Die vraag na elektrisiteit gaan daal weens die afname in ekonomiese aktiwiteit, 'n teken van 'n stadig presterende ekonomie. Sou Eskom vanjaar minder elektrisiteit verkoop, gaan hy boonop volgende jaar die prys van elektrisiteit wil opskuif om te vergoed vir die verlore verkope.
"Dit is nie goeie nuus wanneer jy pryse in 'n swak ekonomie verhoog nie," meen Yelland.
Op sy beurt meen Ted Blom, senior energie-, mynbou-en-kommoditeitstrateeg, dat daar nie noodwendig 'n afname in kragverbruik die afgelope paar weke was nie. Hy meen die teendeel kan waar wees.
"Waar een lig voorheen 10 mense in 'n kantoor sou bedien, moet elkeen nou 'n lig by die huis gebruik."
Hy meen as myn- en fabriekwerkers by die huis moet bly, sal daar wel 'n daadwerklike afname in kragverbruik wees. 'n Moontlikheid dat fabrieke en myne tot 'n stilstand kan kom, kan ook nie ontsien word nie.
"As ons dieselfde patroon volg as China, Italië en Korea gaan die fabrieke en mynbou heel waarskynlik tot 'n stilstand kom," sê Blom.
"Indien dít gebeur, hou dit nie groot voordeel vir Eskom in nie, aangesien minder krag aangekoop word," eggo Blom Yelland se stelling.
Volgens Blom is die wesenlike vraag of Eskom die vraag na krag sal kan volhou indien al meer van sy werkers in kwarantyn geplaas word.
"Eskom het 'n enorme werksmag van sowat 48 000 werknemers. Indien werkers tuis moet bly, ontstaan kommer oor die kwessie of daar genoeg menslike hulpbronne by Eskom is om in die vraag na krag te voorsien."
Blom verduidelik dat die nasionale kragvoorsiener se bergingsvermoë minimaal is en dat hulle nie weke lange krag kan berg nie.
"As kontrakwerkers by die huis moet bly weens Covid-19 sal agterstallige herstelwerk aan die kragnetwerk ook agterweë bly," sê Blom. Eskom het vroeër vanjaar aangedui dat agterstallige opknappingswerk aan die stelsel sowat 18 maande gaan duur.
Eskom sal nou enige verskoning uit dink om nie instandhouding by te bring nie en om verhogings te eis. Goeie tyd om van dooie hout ontslae te raak.
Wanneer gaan Eskom besef dat sy besigheid verkope is? As hy nie verkope het nie, dan gaan hy onder. Eskom het nie enige reg op n verhoging in tariewe nie. Ek wil graag elektrisiteit aankoop, maar daar is nie om aan te koop nie. Dit blyk n Eskom probleem te wees, nie n verbruikers probleem nie.